| **Ardea goliath** |
| --- |
| Didysis garnys (Ardea goliath)Didysis garnys (*Ardea goliath*)Baringo ežere (Kenija) |
| Apsaugos būklė |
| Nekeliantys susirūpinimo (IUCN 3.1),  |
| Mokslinė klasifikacija |
| 

|  |  |
| --- | --- |
| Karalystė: | Gyvūnai  *( Animalia)* |
| Tipas: | Chordiniai  *( Chordata)* |
| Klasė: | Paukščiai  *( Aves)* |
| Būrys: | Gandriniai paukščiai  *( Ciconiiformes)* |
| Šeima: | Garniniai  *( Ardeidae)* |
| Gentis: | Tikrieji garniai  *( Ardea)* |
| Rūšis: | Didysis garnys  *( Ardea goliath)* |

 |
| Binomas |
| ***Ardea goliath*** Cretzschmar, 1827 |

 Didžiojo garnio paplitimas
**Didysis garnys** arba **garnys milžinas** (*Ardea goliath*) – garninių (*Ardeidae*) šeimos paukštis. Stambiausias garninis paukštis.

Išvaizda
--------

Labai stambus garninis paukštis. Kūno ilgis – 120–150 cm, atstumas tarp sparnugalių – 200 cm, sveria 4,3 – 4,5 kg. Patinas stambesnis už patelę.

Galva raudonai kaštoninė. Kuodas ilgas, kaštoninės spalvos. Snapas storas, stambus. Rainelė geltona. Plika oda tarp snapo ir akių žaliai geltona. Veido šonai, nugarinė kaklo dalis, šviesiai kaštoninė. Smakras ir gerklė balti, išmarginti juodais dryžiais. Nugara melsvai pilka. Sparnų išorė melsvai pilka, sparno priekyje kaštoninė dėmė (matoma paukščiui stovint). Nugarą dengia puošnios, pilkos plunksnos. Krūtinės viršų dengia baltos, puošnios, ilgos plunksnos. Krūtinė ir kūno apačia yra kaštoninės spalvos. Vidinė sparnų pusė yra rusva. Kojos ilgos, juodos.

Paplitimas
----------

Paplitęs Užsachario Afrikoje, negausios populiacijos aptinkamos Azijos pietvakariuose ir pietuose.

Biologija
---------

Biotopas – šlapynės, ežerai, pelkės, raistai ir estuarijos.

Ne veisimosi periodu laikosi pavieniai. Daug laiko praleidžia stovėdami vandenyje ir laukdami grobio. Baikštus. Pajutęs grėsmę paskrenda į šalį.

Pagrindinę maisto raciono dalį sudaro 15 – 50 cm ilgio žuvys. Taip pat minta varlėmis, driežais, gyvatėmis, graužikais, krabais, krevetėmis ir maita.

Veisimosi periodas sutamapa su liūčių laikotarpio pradžia. Kolonijų  lizdavietės salose, arba vandens apsuptuose žolės sąžalynuose. Pavienių porų lizdavietės upių, ežerų pakrantėse ar nedidelėse salelėse. Lizdą krauna iš medžių šakų, nendrių stiebų. Lizdas 1 – 1,5 m diametro. Dėtyje 3 – 4 šviesiai žydri kiaušiniai. Kiaušinis sveria 92 – 117 g. Inkubacija – 24 – 30 dienos. Jauniklius maitina atrytu maistu, du kartus per dieną. 5 savaičių jaunikliai palieka lizdą.

Nelasvėje gyvena 22,9 metus, laisvėje – 15.

Šaltiniai
---------

1. ↑   „Pasaulinės gamtos apsaugos organizacijos raudonasis sąrašas - Ardea goliath". Pasaulinė gamtos apsaugos organizacija. anglų k.
2. ↑  „Didysis garnys - Ardea goliath". Pasaulinės gamtos apsaugos organizacijos garnių apsaugos specialistų grupė. anglų k. Suarchyvuotas originalas 2017-12-01. Nuoroda tikrinta 2017-11-24. `{{cite web}}`: Nežinomas parametras `|dead-url=` ignoruotas (`|url-status=` suggested) (pagalba)
3. ↑  „Didysis garnys - Ardea goliath". Pasaulinės gamtos apsaugos organizacijos garnių apsaugos specialistų grupė. anglų k. Suarchyvuotas originalas 2017-12-01. Nuoroda tikrinta 2017-11-24. `{{cite web}}`: Nežinomas parametras `|dead-url=` ignoruotas (`|url-status=` suggested) (pagalba)
4. ↑   „Didysis garnys - Ardea goliath". Mičigano universiteto zoologijos muziejus. anglų k.


|  |  |
| --- | --- |
|  | **Vikiteka: Didysis garnys** – vaizdinė ir garsinė medžiaga  |